Euroopan talous- ja sosiaalikomitean lausunto aiheesta "Luonnos Komission asetus Euroopan yhteisön perustamissopimuksen 87 ja 88 artiklan soveltamisesta koulutustukeen annetun komission asetuksen (EY) N:o 68/2001 muuttamisesta"(1)

(2004/C 32/03)

Euroopan unionin komissio päätti 3. kesäkuuta 2003 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon edellä mainitusta luonnoksesta.

Asian valmistelusta vastannut "yhtenäismarkkinat, tuotanto ja kulutus" -erityisjaosto antoi lausuntonsa 7. lokakuuta 2003. Esittelijä oli Gerd Wolf.

Euroopan talous- ja sosiaalikomitea hyväksyi 29. ja 30. lokakuuta 2003 pitämässään 403. täysistunnossa (lokakuun 29. päivän kokouksessa) seuraavan lausunnon. Äänestyksessä annettiin 122 ääntä puolesta, 1 vastaan, ja 1 pidättyi äänestämästä.

1. Johdanto

1.1. Euroopan yhteisön perustamissopimuksen artikloilla 87 ja 88 säännellään yleistä tukikieltoa sekä valtiontukien ja yhteismarkkinoiden periaatteiden yleisestä yhteensopimattomuudesta sallittujen poikkeusten sisältöä ja menettelytapoja. Tässä tapauksessa on kyse asetuksesta, jolla säännellään koulutustuen vapauttamista tietyin ehdoin muutoin pakollisesta ilmoitusvelvollisuudesta (poikkeusasetus).

1.2. Niitä on säännelty tähän saakka asetuksella (EY) N:o 68/2001. Komission ehdotus koskee kyseisen asetuksen muuttamista.

1.3. Komission ehdotusta perustellaan

- uudella - kertyneen kokemuksen perusteella syntyneellä - tarpeella tehdä selvitys niistä tuista, jotka on myönnetty ilman komission ennakkohyväksyntää ennen asetuksen voimaantuloa

- tarpeella omaksua komission päättämä uusi "pienet ja keskisuuret yritykset" -määritelmä(2)

- toiveella korvata tähän saakka liitteessä III esitetyt erityiset raportointivelvoitteet yhtenäisellä, yksinkertaistetulla vuosittaisella raportilla.

2. Komitean huomiot

2.1. Komitea pitää myönteisenä, että komissio ottaa avoimuuden, yksinkertaistamisen ja oikeusturvan takia käyttöön uuden pienten ja keskisuurten yritysten määritelmän myös koulutustukea koskevassa poikkeusasetuksessa.

2.2. Komitea pitää myönteisenä myös sitä, että selvittämättömät ja mahdollisesti siksi vielä käynnissä olevat prosessit, jotka koskevat ennen kyseisen asetuksen voimaantuloa myönnettyjä tukia, nyt selvitetään, saatetaan loppuun tai tutkitaan. Tässä yhteydessä on kuitenkin oikeusvarmuuden takia kiinnitettävä huomiota siihen, että sovellettavat kriteerit vastaavat niitä, jotka tunnettiin tutkittavien prosessien aikana tai joita silloin sovellettiin(3), jolleivät asetusehdotuksen kriteerit johda asianosaisille edullisempaan ratkaisuun.

2.2.1. Vastaavasti komitea suosittelee täsmentämään ehdotuksella laajennetun asetuksen (EY) N:o 68/2001 8 artiklan kolme viimeistä riviä seuraavasti: "Komissio tutkii tuet, jotka eivät täytä poikkeusasetuksen edellytyksiä, ilmoituksen ajankohdan perusteella Euroopan yhteisön perustamissopimuksen 88 artiklan 3 kohdan mukaan tai, jollei ilmoitusta ole saatu, toimenpiteen toteutuksen tai myöntämisen aikana päteneiden asetusten, yhteisön kehysten, suuntaviivojen, tiedonantojen ja ilmoitusten mukaan, mikäli asetusehdotuksen kriteerit eivät johda asianosaisille edullisempaan ratkaisuun".

2.3. Pienten ja keskisuurten yritysten määritelmässä mainitaan ensimmäistä kertaa myös mikroyritykset omana kategorianaan. Mikroyritysten suuren kansantaloudellisen merkityksen takia komitea suosittelee, että yhteisön ja jäsenvaltioiden tulevissa politiikoissa helpotetaan mikroyritysten perustamista (mm. yksinkertaistamalla ja vähentämällä siihen vaadittavia edellytyksiä) sekä yleensä otetaan paremmin huomioon mikroyritysten erityiset toimintaehdot.

3. Päätelmät

Komitea kehottaa hyväksymään komission ehdotuksen ja ottamaan huomioon yllä olevat huomautukset 2.2 sekä 2.2.1 sekä tulevissa toimenpiteissä erityisesti huomautuksen 2.3.

Bryssel 29. lokakuuta 2003.

Euroopan talous- ja sosiaalikomitean

puheenjohtaja

Roger Briesch

(1) EUVL C 190, 12.8.2003.

(2) Komission 6. toukokuuta 2003 antama suositus 2003/361/EY, joka koskee pienten ja keskisuurten yritysten määritelmää, EUVL L 124, 20.5.2003, s. 36, tulee voimaan vuonna 2005.

(3) Katso myös "Komission ilmoitus valtiontuen sääntöjenvastaisuuden arvioinnissa sovellettavien sääntöjen määräytymisestä". EYVL C 119, 22.5.2002, s. 22.